Breinbesering eis bokser ná gevegSkermskoot uit die video. ŉ Bokser wat Suid-Afrika al op internasionale vlak verteenwoordig het, is Dinsdagaand in ŉ hospitaal in Durban dood nadat hy in ŉ koma verval het kort ná ŉ boksgeveg twee dae vantevore. Simiso Buthelezi (24) is aan ŉ breinbesering dood wat inwendinge bloeding veroorsaak het. Boks Suid-Afrika het in ŉ gesamentlike verklaring met Buthelezi se familie die gebeure uitgestippel wat tot sy dood gelei het. Volgens die organisasie het Buthelezi Sondagaand aan ŉ boksgeveg in Greyville deelgeneem wat deur Starline Boxing Promotions aangebied is. Hy en sy opponent het dit glo uitgeboks vir die WBF All Africa‑liggewigtitel ten tyde van die voorval. “Teen die einde van sy geveg [met Siphesihle Mntungwa] het Buthelezi ineengestort en is hy hospitaal toe geneem. Die mediese ondersoek het aan die lig gebring dat hy ŉ breinbesering opgedoen het wat hewige bloeding veroorsaak het,” lui die verklaring. “Buthelezi is die beste moontlike sorg by die hospitaal gegee, maar het nietemin aan sy beserings beswyk.” Die organisasie beplan nou om ŉ onafhanklike mediese beoordeling van die beserings te laat doen, waarna die resultate hiervan aan die publiek bekend gemaak sal word. Beeldmateriaal van die boksgeveg word intussen wyd op sosiale media gedeel – juis as gevolg van Buthelezi se vreemde optrede net voordat die geveg gestop is. In die video kan gesien word hoe Buthelezi sy opponent uit die bokskryt slaan, maar sodra dié weer op sy voete kom om terug te baklei, begin Buthelezi in die teenoorgestelde rigting in die lug boks. Die skeidsregter besef iets is nie pluis nie en stop die geveg. Medelye het intussen vir Buthelezi ingestroom, van bekroonde sportjoernaliste tot Nathi Mthethwa, minister van sport, kuns en kultuur. “Buthelezi se familie het lede van die publiek en die media versoek om hul privaatheid te respekteer en hul ruimte te gun gedurende hierdie moeilike tyd, sodat hulle oor die dood van hierdie bokser, wat voorbeeldig binne én buite die bokskryt was, kan rou.” Very scary in South Africa please ???????? for Simiso Buthelezi (4-1). At 2:43 of the 10th & final round, Siphesihle Mntungwa (7-1-2) falls through the ropes but then Buthelezi appears to lose his understanding of the present situation. Mntungwa takes the WBF African lightweight title pic.twitter.com/YhfCI623LB — Tim Boxeo (@TimBoxeo) June 5, 2022